A Bizottság 2464/2001/EK rendelete

(2001. december 14.)

a piaci mechanizmusokra tekintettel a borpiac közös szervezéséről szóló 1493/1999/EK rendelet végrehajtása részletes szabályainak megállapításáról szóló 1623/2000/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2826/2000/EK rendelettel [1] módosított, a borpiac közös szervezéséről szóló, 1999. május 17-i 1493/1999/EK tanácsi rendeletre [2] és különösen annak 26., 33., 36. és 37. cikkére,

mivel:

(1) A legutóbb a 2047/2001/EK rendelettel [3] módosított 1623/2000/EK bizottsági rendelet [4] 52–57. cikke szabályokat állapít meg a borszőlőfajtákként és az egyéb célokra használt fajtákként is besorolt fajták szőlőjéből előállított borra vonatkozóan. Ezeket a szabályokat frissíteni kell, és hozzá kell igazítani a jelenlegi, tényleges piaci helyzethez.

(2) Az 1493/1999/EK rendelet rendelkezése értelmében az ilyen borok esetében le kell párolni a szokásosan termelt mennyiségnek tekintett bortermést meghaladó mennyiséget. A rendelet alkalmazásával kapcsolatos mindenfajta kétség elkerülése érdekében, e mennyiség meghatározását pontosan meg kell adni.

(3) Borszőlőfajtákként is és az eredetmegjelöléssel ellátott borból párolt szeszes italok készítésére szolgáló fajtákként is besorolt szőlőfajtákból készült bor szokásosnak tekintett összmennyiségét régiónként a borból párolt szeszes italok mennyiségének jelentős mértékű csökkenéséhez kell igazítani. Mindazonáltal ez a kiigazítás mindössze két borászati évre korlátozódik, mivel az érintett régiókban részletes tanulmány elkészítését tervezik e rendszer működésével kapcsolatban.

(4) Az e borokat jelentős mennyiségben termelő régiók esetében, amelyek ezért valószínűleg nagy mennyiségben párolnak le borokat, a rendszer működésének elősegítése és a közösségi szintű ellenőrzés érdekében regionális szinten kell meghatározni a lepárlásra szánt bor mennyiségét, és a tagállamok feladata az egyes termelőkre vonatkozó lepárlási kötelezettség megfelelő alkalmazásával kapcsolatos részletek kidolgozása. Ebben az esetben, először is, mindaddig nem lehet a lepárlást megkezdeni, amíg a régió borkészítésre szánt teljes termése meg nem haladja a régióban szokásosan termelt mennyiséget; másodsorban, annak érdekében, hogy a tagállamok alkalmazni tudják ezt az eltérő rendszert, különbséget kell tenni az egyedi kötelezettségek összessége és a régióban lepárlandó teljes mennyiség között.

(5) Végül pedig, néhány cikket át kell fogalmazni.

(6) Mivel az előírt rendelkezések nem befolyásolják az érintett szereplők jogait, és a teljes borászati évre vonatkoznak, ezért a folyó borászati év elejétől kezdve alkalmazandók.

(7) A Borpiaci Irányítóbizottság az elnöke által megállapított határidőn belül nem nyilvánított véleményt,

ELFOGADTA EZT A RENDELETET:

1. cikk

Az 1623/2000/EK rendelet 52–57. cikke helyébe a következő rendelkezés lép:

"52. cikk

A szokásosan termelt mennyiség meghatározása

(1) Az olyan bor esetén, amelyet borszőlőfajtákként is és egyéb célokra használatos fajtákként is az 1493/1999/EK rendelet 28. cikke szerint besorolt szőlőfajtákból állítottak elő, meg kell határozni régiónként a szokásosan termelt összmennyiséget.

A szokásosan termelt összmennyiség magában foglalja:

- asztali bor és az asztali bor készítésére alkalmas bor előállítására szánt borászati termékeket,

- alkoholtartalom-növelésre használt sűrített szőlőmustot és finomított szőlőmustsűrítmény előállítására szánt mustot,

- eredetmegjelöléssel ellátott likőrborok előállítására szánt mustot,

- eredetmegjelöléssel ellátott borból párolt szeszes italok előállításához használt borászati termékeket.

A referencia-időszak a következő borászati éveket foglalja magában:

- 1974/75-től 1979/80-ig a Tízek Közösségén belül,

- 1978/79-től 1983/84-ig Spanyolországban és Portugáliában,

- 1988/89-től 1993/94-ig Ausztriában.

Mindazonáltal a borszőlőfajtákként is és az eredetmegjelöléssel ellátott borból párolt szeszes italok készítésére szolgáló fajtákként is besorolt szőlőfajtákból készült bor szokásosnak tekintett összmennyiségét egy adott régióban és az adott referencia-időszakban azokkal a mennyiségekkel kell csökkenteni, amelyek lepárlásának célja az adott időszakban nem az eredetmegjelöléssel ellátott borból párolt szeszes italok előállítása volt. Továbbá, ha egy adott régióban a szokásosan termelt mennyiség több mint 5 millió hl, akkor ezt a szokásosan termelt összmennyiséget csökkenteni kell 1,4 millió hl-rel a 2001/02-es és 2002/03-as borászati évek tekintetében.

(2) Az (1) bekezdésben említett régiókban a hektáronként szokásosan termelt mennyiséget az érintett tagállamok határozzák meg, megállapítják az ugyanazon, az említett bekezdésben említett referencia-időszak alatt az adott közigazgatási egységben borszőlőfajtákként is és az egyéb célokra használatos szőlőfajtákként is besorolt szőlőfajtákból készített bor arányát.

Az 1998/1999-es borászati évtől kezdve az olyan bor tekintetében, amelyet az adott közigazgatási egységben borszőlőfajtákként is és eredetmegjelöléssel ellátott borból párolt szeszes italok készítésére is besorolt szőlőfajtákból nyertek, a tagállamokat fel kell hatalmazni arra, hogy engedélyezzék azoknak a termelőknek, akik az 1997/98-as borászati évtől az 1493/1999/EK rendelet 8. cikkében előírt támogatásban részesültek, szőlőtermő területeik egy részének a termelésből való végleges kivonását, hogy a kivágást követően öt borászati évig a kivágás előtti szinten tartsák a szokásosan termelt mennyiséget.

53. cikk

A lepárlandó bor mennyisége

(1) Az 1493/1999/EK rendelet 28. cikkében meghatározott bor esetében a termelők kötelesek a termelésükkel azonos mennyiséget beszállítani az 52. cikk (2) bekezdésében meghatározott, szokásosan termelt mennyiség és az adott borászati év során a Közösség területéről kivitt exportmennyiség levonása után.

A termelők levonhatnak egy további, legfeljebb 10 hektoliteres mennyiséget a beszállítandó mennyiségből.

(2) Ha a szokásosan termelt mennyiség több mint 5 millió hl, az 1493/1999/EK rendelet 28. cikke alapján lepárlandó bor összmennyiségét a tagállamok határozzák meg valamennyi érintett régió tekintetében. Ez magában foglalja a borkészítésre szánt teljes mennyiséget, az 52. cikkben meghatározott, szokásosan termelt összes mennyiség és az adott borászati év során a Közösség területéről kivitt exportmennyiség levonása után.

Ezekben a régiókban:

- a tagállamnak az érintett régióban lepárlandó bor összmennyiségét szét kell osztania a régió egyes bortermelői között, objektív kritériumok alapján és diszkrimináció nélkül, és erről tájékoztatnia kell a Bizottságot,

- csak akkor lehet engedélyezni a lepárlást, ha az adott borászati évben az adott régió borkészítésre szánt teljes mennyisége meghaladja az adott régióban szokásosan termelt összmennyiséget,

- minden egyes borászati évben 200000 hektoliter különbséget kell engedélyezni az adott régió lepárlandó mennyisége és az összesített egyedi mennyiségek között.

54. cikk

A bor lepárlás céljából történő beszállításának időpontjai

A bort legkésőbb az adott borászati év július 15-ig kell beszállítani egy jóváhagyott lepárlóüzemnek.

E rendelet 68. cikkében foglalt esetekben a bort legkésőbb az adott borászati év június 15-ig kell beszállítani valamely jóváhagyott, szeszezett bort készítő üzembe.

Annak érdekében, hogy a lepárlandó mennyiséget csökkenteni lehessen, legkésőbb az adott borászati év július 15-ig a bort exportálni kell a Közösségből.

55. cikk

Felvásárlási ár

(1) A lepárló az 1493/1999/EK rendelet 28. cikke (3) bekezdésében meghatározott felvásárlási árat a beszállított mennyiségért a lepárlóüzembe történt szállítást követő három hónapon belül kifizeti a termelőknek. Ez az ár hordós árura vonatkozik, a termelő telephelyén.

(2) Az olyan bor esetében, amelyet a borszőlőfajtákként is besorolt és az 1493/1999/EK rendelet 28. cikke (3) bekezdése szerinti, a borból párolt szeszes italok készítésére is besorolt szőlőfajtákból állítottak elő, a tagállamok a hektáronkénti hozamtól függően különböző felvásárlási árakat állapíthatnak meg a lepárlásra kötelezett termelők számára. A tagállamok által elfogadott rendelkezések biztosítják, hogy az összes lepárolt bor után ténylegesen kifizetett átlagár 1,34 euró/térfogatszázalék/hl legyen.

56. cikk

A lepárlóknak fizetendő támogatás

Az 1493/1999/EK rendelet 28. cikke (5) bekezdésének a) pontjában említett támogatás összegét a következők szerint kell meghatározni, a lepárlás során előállított termék hektoliterenkénti, térfogatszázalékban megadott alkoholtartalma alapján:

Ha az 55. cikk (2) bekezdése szerint változtatják az felvásárlási árat, az első bekezdésben említett támogatás is azzal arányosan változik.

Nem jár támogatás az után az alkohol után, amelyet olyan lepárlandó bormennyiségekből állítottak elő, amely több mint 2 %-kal meghaladja az e rendelet 53. cikke szerinti, a termelőnek a lepárlásra előírt mennyiségét.

57. cikk

Kivételek a borszállítás tilalma alól

Az 1493/1999/EK rendelet 28. cikke (1) bekezdése alapján megengedett eltérés esetében, az a bor, amelyre a cikk rendelkezései vonatkoznak, elszállítható:

a) valamely vámhivatalhoz a közösségi vámterület elhagyása előtti kiviteli vámalakiságok elvégzése céljára; vagy

b) lepárlás céljára egy jóváhagyott, szeszezett bort készítő üzem telephelyére."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet 2001. augusztus 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. december 14-én.

a Bizottság részéről

Franz Fischler

a Bizottság tagja

[1] HL L 328., 2000.12.23., 2. o.

[2] HL L 179., 1999.7.14., 1. o.

[3] HL L 276., 2001.10.19., 15. o.

[4] HL L 194., 2000.7.31., 45. o.

--------------------------------------------------